Afganistan / Leviraattiavioliitto, lasten huoltajuus

Afghanistan / Levirate marriage, custody of children

**Kysymykset**

1. Miten yleinen Afganistanissa on käytäntö, jossa leski avioituu kuolleen aviomiehensä veljen kanssa? Onko ilmiölle nimi?  
2. Missä tilanteissa tällaiseen järjestelyyn päädytään?  
3. Onko käytäntö voimassa, jos naisella on jo useampi avioliitto ja niistä lapsia? Miten tavallista on, että uusi aviomies ottaa huollettavakseen naisen aiemmista liitoista syntyneet lapset?  
4. Onko tavallista, että mies nai itseään selvästi vanhemman veljensä lesken?  
5. Pidetäänkö veljen leskeä uudessa liitossa varsinaisena vaimona, vai onko kyse yleensä enemmän taloudellisesta järjestelystä?

**Questions**

1.) How common is the practice in Afghanistan, in which a widow marries the brother of her deceased husband? What is the practice called?  
*2.) In which situations does the practice apply?  
3.) Does the practice apply when the woman has had multiple marriages with children? Is it common for the new husband to take custody of the children from previous marriages?   
4.) Is it common for a man to marry the widow of his brother who is several years older?  
5.) Is the brother’s widow considered as a real wife or is it primarily a financial settlement?*

## Miten yleinen Afganistanissa on käytäntö, jossa leski avioituu kuolleen aviomiehensä veljen kanssa? Onko ilmiölle nimi?

Afganistanissa yleisesti vallitsevan perinteen mukaan leskeksi jääneen naisen tulee avioitua kuolleen aviomiehensä perheenjäsenen, kuten veljen tai serkun, kanssa.[[1]](#footnote-1) Käytäntöä, jossa kuolleen miehen veljen velvollisuus on avioitua veljensä lesken kanssa, kutsutaan leviraattiavioliitoksi.[[2]](#footnote-2) Pashtun kielessä käytäntö tunnetaan nimellä *lêwar,* joka on samaa alkuperää kuin latinan lankoa tarkoittava sana *levir*, josta käsite leviraatti on johdettu.[[3]](#footnote-3) Leviraattiavioliitto oli Lähi-idän alueella vallitseva käytäntö esi-islamilaisena aikana, kunnes profeetta Muhammed yksiselitteisesti kielsi sen (Koraanin suura 4:12). Koraaniin perustuva islamilainen sharia-laki kieltää naisten pitämisen omaisuutena ja pakottamisen naimisiin leviraattikäytännön mukaisesti.[[4]](#footnote-4) Afganistanissa valtaan nousut Taliban-hallinto on pitänyt leviraattikäytäntöä islamin vastaisena ja kieltänyt leskien pakottamisen naimisiin kuolleen puolison sukulaisen kanssa.[[5]](#footnote-5) Taliban kielsi leskien pakottamisen leviraattiavioliittoon myös aiemmalla valtakaudellaan 1990-luvulla.[[6]](#footnote-6) Myös Afganistanin aiemman hallinnon rikoslaki (§ 517) kriminalisoi vankeustuomion uhalla lesken pakottamisen naimisiin vastoin tämän tahtoa.[[7]](#footnote-7)

Kieltämispyrkimyksistä huolimatta leskeksi jääneiden naisten avioliitot kuolleen miehensä sukulaisten kanssa ovat YK:n mukaan yleinen pakkoavioliiton muoto, jota esiintyy eri puolilla Afganistania. Miehen perhe pitää leskeä itselleen kuuluvana omaisuutena, minkä lisäksi leskelle lain mukaan kuuluva perintö jää miehen perheelle lesken naidessa perheen jäsenen.[[8]](#footnote-8) Käytäntöä esiintyy paitsi pashtujen myös hazaroiden keskuudessa.[[9]](#footnote-9) Afganistanin avioliittokäytäntöjä tutkineen Deborah Smithin havaintojen mukaan velvollisuus naida edesmenneen veljen leski on Afganistanissa yksi yleisimpiä moniavioisuuden syitä. Korkea sotaleskien määrä vaikutti näiden avioliittojen yleisyyteen Smithin tutkimista alueista erityisesti Bamiyanin maakunnassa. Eri puolilla Afganistania lesken avioitumista uudelleen aviomiehen suvun ulkopuolisen henkilön kanssa pidetään häpeällisenä. Leski joutuu suostumaan avioliittoon edesmenneen puolisonsa sukulaisen kanssa, mikäli haluaa säilyttää lastensa huoltajuuden.[[10]](#footnote-10)

## Missä tilanteissa tällaiseen järjestelyyn päädytään?

Avioliitto on Afganistanissa perinteisesti koko perhettä ja yhteisöä koskettava asia, johon avioliiton osapuolilla itsellään on rajallinen sanavalta.[[11]](#footnote-11) Afganistanissa etenkin pashtujen keskuudessa vuosisatojen ajan vallinneen kunnia- ja häpeäkulttuurin mukaan kyky suojella ja tarvittaessa kontrolloida perheeseen kuuluvia naisia on keskeisesti sidoksissa miehen omassa yhteisössään saamaan kunnioitukseen. Pashtut jakautuvat heimoihin, jotka säätelevät vahvasti jäsentensä käyttäytymistä. Naiset kuuluvat heimoyhteisössä kokonaan miespuolisten sukulaistensa vastuulle, ja perinteisesti naiset on pidetty eristyksissä yhteiskunnasta suvun kunniaa uhkaavien tilanteiden ennaltaehkäisemiseksi.[[12]](#footnote-12) Leviraatti-instituution alkuperäinen tarkoitus on yhtäältä pitää leskelle kuuluva perintö perheen sisällä ja toisaalta suojella perheen kunniaa estämällä lesken avioituminen perheen ulkopuolisen miehen kanssa. Etelä-Afganistanissa, jossa perinne on voimakkain, lesken uudelleen avioituminen miehen perheen ulkopuolelta tulevan henkilön kanssa on harvinaista ja siihen suhtaudutaan negatiivisesti.[[13]](#footnote-13) Lesken miehen suku voi jopa pitää ulkopuolista uutta aviomiestä kidnappaajana ja vaatia heimoneuvostolta rankaisutoimia häntä vastaan.[[14]](#footnote-14)

1970-luvulla Pohjois-Afganistanissa asuvan pashtuyhteisön keskuudessa tehdyn antropologisen tutkimuksen aineiston mukaan suurin osa vielä lisääntymiskykyisistä leskistä meni uudelleen naimisiin, kun taas iäkkäämmät lesket asuivat joko poikiensa tai harvemmin tyttöjensä luona ja lapsettomat lesket puolestaan kuolleen miehensä sukulaisten luona. Miehen sukulaiset tekivät päätöksen lesken uudesta avioliitosta. Tutkimuksen aineiston mukaan kaikkein tyypillisimmin leski päätyi avioitumaan miehen vanhimman naimattoman sukulaisen kanssa, mutta jos kaikki miehen sukulaiset olivat jo naimisissa, leski otettiin toiseksi vaimoksi. Mikäli miehen sukulaiset eivät halunneet naimisiin lesken kanssa, hänelle saatettiin antaa lupa avioitua suvun ulkopuolisen miehen kanssa. Hänen lapsensa jäivät tällöin kuitenkin miehen perheen luo.[[15]](#footnote-15)

## 3. Onko käytäntö voimassa, jos naisella on jo useampi avioliitto ja niistä lapsia? Miten tavallista on, että uusi aviomies ottaa huollettavakseen naisen aiemmista liitoista syntyneet lapset?

Afganistanissa suvun jäsenyys sekä omaisuus periytyvät patrilineaarisesti isältä pojalle. Avioliitot solmitaan kaikkein yleisimmin isänpuoleisten serkkujen välillä. Leviraattiavioliiton idea perustuu käsitykseen, jonka mukaan naiset ovat osa miehille kuuluvaa ja suvussa periytyvää omaisuutta (*namus*). Leviraattiavioliitto takaa leskelle sekä tämän lapsille miespuolisen elättäjän ja suojelijan sekä pitää lapset miehen puoleisen suvun jäseninä. Mikäli leski kieltäytyy järjestelystä, hän joutuu yleensä luopumaan lapsistaan.[[16]](#footnote-16) Afganistanin siviililain mukaan yli seitsemänvuotiaan pojan ja yli yhdeksänvuotiaan tytön huoltajuus kuuluu automaattisesti isälle tai hänen kuoltuaan isän perheelle. Vaimon hakiessa avioeroa tai lesken kieltäytyessä avioliitosta miehen perheenjäsenen kanssa tämä yleensä menettää lastensa huoltajuuden. Leskien on raportoitu pyrkivän naittamaan tyttärensä nuorella iällä, koska miehen sukulaiset saattavat kohdella heitä huonosti.[[17]](#footnote-17)

Ei ole poikkeuksellista, että nuorella naisella on Afganistanissa jopa kolme entistä kuollutta aviomiestä.[[18]](#footnote-18) Leskeksi jääneet naiset ovat Afganistanin yhteiskunnassa erittäin haavoittuvassa asemassa, ja ilman suvun muodostamaa tukiverkkoa he joutuvat elämään lastensa kanssa äärimmäisessä köyhyydessä. Kuolleen miehen sukulainen voi naida lesken kunnioituksesta kuollutta miestä kohtaan, jolloin leskellä ja hänen lapsillaan on turvattu toimeentulo.[[19]](#footnote-19) Leskeksi jääneet ja perhettään yksin elättävät naiset ovat Talibanin valtaannousun jälkeen entistäkin heikommassa asemassa, ja yhä useammat näkevät nälkää ja joutuvat kerjäämään selviytyäkseen hengissä.[[20]](#footnote-20)

## 4. Onko tavallista, että mies nai itseään selvästi vanhemman veljensä lesken?

YK:n tiedossa on esimerkkitapauksia, joissa leviraattiavioliitto on solmittu kuolleen miehen alaikäisen tai henkisesti vammaisen veljen kanssa. Tällaiseen järjestelyyn voidaan päätyä, kun perheessä ei ole täysi-ikäistä miestä, joka voisi ottaa lesken vaimokseen.[[21]](#footnote-21)

## 5. Pidetäänkö veljen leskeä uudessa liitossa varsinaisena vaimona, vai onko kyse yleensä enemmän taloudellisesta järjestelystä?

Leviraattiavioliiton yhtenä keskeisenä tarkoituksena on pitää leskelle kuuluva perintö perheen sisällä. Lesken asema tällaisessa avioliitossa on usein huono, ja aviomies saattaa ottaa toisen vaimon.[[22]](#footnote-22)

## Lähteet

AAN (Afghanistan Analysts Network) / Rzehak, Lutz 03/2011. *Doing Pashto: Pashtunwali as the ideal of honourable behaviour and tribal life among the Pashtuns*. <https://www.afghanistan-analysts.org/wp-content/uploads/downloads/2012/10/20110321LR-Pashtunwali-FINAL.pdf>(käyty 18.4.2023).

AREU (Afghanistan Research and Evaluation Unit) / Smith, Deborah 02/2009. *Decisions, Desires and Diversity: Marriage Practices in Afghanistan.* <https://areu.org.af/publication/905/> (käyty 24.4.2023).

Dessart, Laurent 2015. *Quatre lexemes de parente en pashto/afghan et leurs intrications avec la filiation et l’alliance.* La Linguistique 2015/2 (Vol. 51), pp. 239–268. <https://www.cairn.info/revue-la-linguistique-2015-2-page-239.htm> (käyty 20.4.2023).

Emadi, Hafizullah 2005. *Culture and Customs of Afghanistan.* Greenwood Press, Westport, Connecticut: 2005. ISBN: 0-313-33089-1.

ILF (International Legal Foundation) 2004. *The Customary Laws of Afghanistan.* <https://www.usip.org/sites/default/files/file/ilf_customary_law_afghanistan.pdf> (käyty 26.4.2023).

Media Diversified 7.12.2018. *Three times a widow in Afghanistan.* <https://mediadiversified.org/2018/12/07/three-times-a-widow-in-afghanistan/> (käyty 26.4.2023).

National Geographic 7.12.2015. *Confronting the Struggle of Afghanistan’s War Widows.* <https://www.nationalgeographic.com/photography/article/confronting-the-struggle-of-afghanistans-war-widows> (käyty 26.4.2023).

NYT (The New York Times)

3.12.2021. *Taliban Decree an End to Forced Marriages in Afghanistan.* <https://www.nytimes.com/2021/12/03/world/asia/taliban-women-marriage.html> (käyty 26.4.2023).

1.12.2018. *A Generation of Widows, Raising Children Who Will Be Forged by Loss.* <https://www.nytimes.com/2018/12/01/world/asia/afghanistan-widows-war.html> (käyty 17.4.2023).

26.5.2018. *She Married 3 Brothers in Family Torn by War.* <https://www.nytimes.com/2018/05/26/world/asia/afghanistan-widow-brothers.html>(käyty 11.4.2023).

RFE/RL (Radio Free Europe/ Radio Liberty) 25.3.2022. *Afghan Widows Struggle To Survive Amid Humanitarian Disaster*. <https://www.rferl.org/a/afghan-widows-struggle-to-survive/31768872.html> (käyty 26.4.2023).

Tapper, Nancy 1991. *Bartered Brides: Politics, Gender and Marriage in an Afghan Tribal Society*. Cambridge: Cambridge University Press, 1991.

UNAMA (United Nations Assistance Mission in Afghanistan) & OHCHR (Office of the United Nations High Commissioner for Human Rights in Geneva) 2010. *Harmful Traditional Practices and Implementation of the Law on Elimination of Violence against Women in Afghanistan.* <https://unama.unmissions.org/sites/default/files/harmful_traditional_practices_english.pdf> (käyty 19.4.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Emadi 2005, s. 168. [↑](#footnote-ref-1)
2. AAN/ Rzehak 03/2011, s. 9-10. [↑](#footnote-ref-2)
3. Dessart 2015, s. 239. [↑](#footnote-ref-3)
4. UNAMA & OHCHR 2010, s. 28–29. [↑](#footnote-ref-4)
5. NYT 3.12.2021. [↑](#footnote-ref-5)
6. AAN/ Rzehak 03/2011, s. 17. [↑](#footnote-ref-6)
7. UNAMA & OHCHR 2010, s. 7. [↑](#footnote-ref-7)
8. UNAMA & OHCHR 2010, s. 6, 27-32. [↑](#footnote-ref-8)
9. Monsutti 2005, s. 79. [↑](#footnote-ref-9)
10. AREU 2009, s. 54-57. [↑](#footnote-ref-10)
11. UNAMA & OHCHR 2010, s. 9. [↑](#footnote-ref-11)
12. AAN/ Rzehak 03/2011, s. 9-10. [↑](#footnote-ref-12)
13. UNAMA & OHCHR 2010, s. 29-30. [↑](#footnote-ref-13)
14. UNAMA & OHCHR 2010, s. 29–30; ILF 2004, s. 16. [↑](#footnote-ref-14)
15. Tapper 1991, s. 186–188. [↑](#footnote-ref-15)
16. AAN/ Rzehak 03/2011, s. 9-10. [↑](#footnote-ref-16)
17. UNAMA & OHCHR 2010, s. 27. [↑](#footnote-ref-17)
18. NYT 26.5.2018; Media Diversified 7.12.2018. [↑](#footnote-ref-18)
19. National Geographic 7.12.2015. [↑](#footnote-ref-19)
20. RFE/RL 25.3.2022. [↑](#footnote-ref-20)
21. UNAMA & OHCHR 2010, s. 29-30. [↑](#footnote-ref-21)
22. UNAMA & OHCHR 2010, s. 29-30. [↑](#footnote-ref-22)